Zilākalna Marta

Zilākalna Marta, īstajā vārdā Marta Rācene (1908—1992), bija latviešu tautas dziedniece, kas lielāko mūža daļu pavadīja savā zemnieku saimniecībā Zilākalna pagasta "Zažēnu" mājās.

 Dzīvesgājums 
Dzimusi 1908. gada 30. martā Augstrozes Lielneikenu mājās zemnieka Pētera Rāceņa un viņa sievas Annas ģimenē. Kristīta Dikļu luterāņu draudzē, ceremonijas ieraksts uziets Dikļu luterāņu draudzes 1908. gada reģistrā ar kārtas numuru 56. Bērnību pavadīja galvenokārt pie krustvecākiem – mātes māsām Karlīnes Tenisones un Alvīnes Pētersones. Jau no bērnības esot pieredzējusi dažādas vīzijas.Zilākalna Marta (1908—1992)  interviju fragmenti no grāmatas "Leģendārā Zilākalna Marta" (2003)
Mācījās Dauguļu pagasta pamatskolā. Pēc tēva nāves 1923. gadā pārcēlās uz Dikļu pagasta Lāčiem, vēlāk dzīvoja Birzgaļos un Pokuļmājās.

Otrā pasaules kara laikā viņas brāli Jāni Rāceni iesauca Latviešu leģionā, un Sarkanās armijas uzbrukuma laikā 1944. gadā viņa devās bēgļu gaitās uz Kurzemi.
Pēc kara beigām atgriezās Dikļu pagasta Bebros, kopš 1948. gada dzīvoja Dikļu pagasta Zažēnos pie Valmieras-Dikļu autoceļa, kas kļuva par vietu, ar kuru Marta visvairāk saistās cilvēku atmiņā. 1952. gada 11. septembrī salaulājās ar Voldemāru Dzērbeli, kļuva par populāru tautas dziednieci, ziedoja naudu Dikļu luterāņu baznīcas uzturēšanai, bija īslaicīgi apcietināta par savu dziednieces darbību.

Kad ieslodzītie sāka celt Zilākalna melases fabriku, 1981. gadā viņa bija spiesta aiziet no savām mājām un dzīvoja Raunas pagasta "Renslavās" un "Rožugravās". 1986. gadā par tautas dziedniekiem Rīgas kinostudija uzņēma dokumentālo filmu "Brīnumdakteri", kurā viņa dēvēta par "Melno Martu".
Dzīves pēdējos gados Marta mājoja Iecavā pie Elzas Skrodeles. Mirusi 1992. gada 21. maijā Iecavā, apglabāta Sila kapos.

 Piemiņa 
 2009. gadā Jaunais Rīgas teātris pēc aculiecinieku atmiņām iestudēja izrādi "Zilākalna Marta".
 Folkloras pētniece Janīna Kursīte-Pakule izveidoja ceļojošu izstādi "Kaut kas no debesīm. Zilākalna Marta — mīti un patiesība".„Kaut kas no debesīm. Zilākalna Marta — mīti un patiesība” Ludzas Novadpētniecības muzejs

 Literatūra 
 Jānis Arvīds Plaudis. Leģendārā Zilākalna Marta. Izdevniecība "Aplis", 2002. — 251 lpp.
 Jānis Arvīds Plaudis. Zilākalna Marta. Jumava, 2008.
 Jānis Arvīds Plaudis. Ar mīlestību, Jūsu Zilākalna Marta. Ameija, 2015.
 Tā bija... Zilākalna Marta. Zilākalna Martas fonds, 2016. — 183 lpp.

 Atsauces 

Kategorija:Mistiķi